《江城忆游庐山逢隐者》
宋代·董嗣杲

饭馀睡相魔，啜茶即退舍。
支藜强窥园，试此双不借。
逐胜思秋初，曾命庐山驾。
飞瀑醒心眼，流派从空下。
狂欲诛茅依，可使不知夏。
披襟纳西风，溪风荡虚榭。
凭阑眺夐绝，极望大田稼。
韬光有畸士，相逢顿生讶。
遗踪扣地主，颇觉倦邀迓。
失言徒自咎，其实非予诈。
山居俗事简，难律世情嚇。
归栖公宇净，颜发苦衰谢。
家遥二千里，托兴相慰藉。
因晤隐者讷，天性两难亚。
初非钓虚名，又非求善价。
束缚全孤贞，老欲就閒暇。
约备斯人心，执一不易化。
眺此五峰云，矍然发悲咤。
企脚北窗坐，月漏松叶架。
无眠亲短檠，怀孤嫉遥夜。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。